als_Latn dik_Latn sag_Latn
Kryebashkiaku Lulzim Basha shprehu sot gatishmërinë e opozitës për t'iu ofruar shqiptarëve një ofertë të re dhe zgjidhje reale e cila nis me spastrimin e politikës nga krimi.
Basha së bashku me familjen e tij i është bashkuar dje festimeve për Ditën e Verës të organizuar nga Bashkia e Tiranës. Basha ka uruar të gjithë qytetarët, të cilët sot përballen me probleme të shumta ekonomike, sociale e të sigurisë që kjo ditë të jetë ditë shprese për ndryshim pozitiv në jetën e çdo qytetari.
“Dua t’i uroj të gjithë qytetarëve të Tiranës në emrin tim si kryetar i Bashkisë: Gëzuar Ditën e Verës, ditën e luleve! Dua të përsëris urimin tim për të gjithë shqiptarët, le të jetë kjo një ditë e shpresës për ndryshim pozitiv në jetën e çdo shqiptari!
E di, e prek, e shoh, e ndjej shqetësimin, dhembjen, zhgënjimin e qytetarëve për gjendjen e rëndë ekonomike, për papunësinë, për varfërinë, për rripin që shtrëngohet çdo ditë. Për shqetësimin që kanë për të plotësuar nevojat e fëmijëve të tyre, nevojat bazë, ushqime, për libra e lë më për dhurata. Ndaj jam i bindur se flas në emër të shumicës dërrmuese të shqiptarëve, të djathtë e të majtë, pa dallim kur them se sot është një ditë për të reflektuar për një rrugë tjetër, për një rrugë ndryshe, për një Shqipëri që të ecë drejt zhvillimit, drejt një oferte të re për mirëqenien që vjen përmes punësimit dhe zhvillimit ekonomik dhe jo përmes shfaqjeve, as përmes lugës së zbrazur”, theksoi Basha.
Ai i ka bërë thirrje qeverisë të lërë propagandën dhe të reflektojë për situatën ku e ka zhytur vendin në këtë një vit e gjysmë, ku papunësia, pasiguria dhe varfëria janë rritur.
“Sot, nuk është dita që qeveria të bëjë show dhe propagandë, sot është dita të reflektojmë të gjithë së bashku sepse mënyra sesi kemi ecur deri tani në këtë një vit e gjysmë nuk po prodhon për shqiptarët as punë, as mirëqenie, por vetëm fatkeqësi, pasiguri dhe varfëri.
Ndaj detyra jonë, e vendimmarrësve është të shohim rrugën e daljes nga kjo krizë ekonomike, sociale, sigurie dhe e gjithanshme. Unë dua të përsëris premtimin tim para shqiptarëve se unë dhe opozita jemi tërësisht të angazhuar për të gjetur rrugët e zgjidhjes dhe për t’i ofruar shqiptarëve një ofertë të re. Një ofertë të re që t’u japë siguri për veten e tyre dhe fëmijët e tyre. Një ofertë të re që të ofrojë zgjidhje reale dhe jo truke për një ditë. Truket dhe lojërat janë për Ditën e Verës, shqiptarët meritojnë dhe kanë nevojë për zgjidhje reale që të fillojnë nga spastrimi i politikës nga krimi, rikthimi i Shqipërisë qytetarëve përmes një qeverie që kontrollohet nga qytetarët dhe jo qytetarëve që kontrollohen nga qeveria”, u shpreh Basha.
Në këtë ditë vere kryebashkiaku i Tiranës ka shprehur vendosmërinë dhe angazhimin e tij për t’u dhënë shqiptarëve një ofertë të re që t’ju sigurojë një ekonomi të fortë, një të ardhme të sigurt, siguri, mirëqenie për të gjithë.
“Rikthimi i shanseve të vërteta përmes shanseve për punësim real, jo llafeve boshe. Rikthimi i vëmendjes tek mirëqenia dhe kujdesi për shqiptarët, jo tek mirëqenia personale e qeveritarëve. Rikthimi i vëmendjes tek këta fëmijë, të cilët meritojnë shumë më shumë sesa bojëra dhe lojëra në Ditën e Verës. Meritojnë një ekonomi të fortë që të punësojë prindërit e tyre. Meritojnë një të ardhme të sigurt.
Unë jam i vendosur që së bashku me shumicën dërrmuese të shqiptarëve në këtë ditë vere të hapim rrugën për një ofertë të re, t’ju siguroj familjeve shqiptare dhe fëmijëve shqiptarë një ekonomi të fortë, një të ardhme të sigurt, siguri, mirëqenie për të gjithë”, u shpreh ai.
Vizita në Elbasan
Kreu i Partisë Demokratike, Lulzim Basha, ka uruar sot shqiptarët për Ditën e Verës nga qyteti i Elbasanit, nga ku e ka cilësuar si ditën e shpresës për një të ardhme më të mirë në çdo aspekt të jetës, duke ju premtuar se forca politike që ai drejton është e angazhuar që bashkë me demokratët t’i japin këtë ofertë të re Shqipërisë, për një ardhme që siguron zhvillim, punësim, mirëqenie për të gjithë e jo shtetin policor që shkatërron e kërcënon shqiptarët. Basha veç urimeve, gjatë vizitës në panairin e përvitshëm që bëhet në Elbasan, konstatoi një zhgënjim nga biznesmenët, të cilët i shprehën problemet që nisin nga taksat e deri tek forca blerëse, e cila ka rënë shumë duke ndikuar drejtpërdrejtë në këto biznese. Ai gjithashtu preku dhe situatën e vështirë politike në vend, ku ka thënë se shqiptarët kanë nevojë më shumë se kurrë për shpresë, për besim, për një të ardhme për veten e tyre dhe për një rrugëdalje nga situata ku ndodhet vendi.
“Nga Elbasani dua t’i drejtoj të gjithë shqiptarëve urimet e mia më të përzemërta për Ditën e Verës, ditën e luleve, ditën e rilindjes së shpresës. Shqiptarët kanë nevojë më shumë se kurrë për shpresë, kanë nevojë më shumë se kurrë për besim, kanë nevojë më shumë se kurrë për një të ardhme për veten e tyre dhe fëmijët e tyre, për një rrugëdalje nga situata e rëndë në të cilën gjendet vendi.
Edhe në këtë panair, ndonëse kam takuar dhe uruar përzemërsisht të gjitha kompanitë, bizneset pjesëmarrëse, kam prekur zhgënjimin, dëshpërimin, shqetësimin thellësisht të rëndë ekonomik, social, të sigurisë e të gjithanshëm. Papunësia, varfëria, shtrëngimi i lakut në familjet shqiptare, shtrëngimi i rripit për kryefamiljarët shqiptarë, reflekton në rënien e konsumit, në rënien e investimeve, reflektohet në dobësimin e biznesit vendas, reflektohet në gjendjen e përgjithshme ekonomike, e cila nuk ka se si të jetë e ndryshme nga gjendja e përgjithshme e sigurisë”, u shpreh Basha.
Duke patur parasysh gjendjen ekonomike, sociale, por dhe jetën politike në vend aspak normale, por që kërcënon shqiptarët në çdo moment sot dhe për të ardhmen, Basha ftoi të gjithë shqiptarët pa dallime politike të bashkohen së bashku për të ndalur të keqen.
“Në këto kushte, unë uroj me gjithë zemër që bashkë me lulet e verës shqiptarët të kenë edhe ofertën e re, shpresën për t’u ndalur nga rruga që çon drejt humnerës për t’u rikthyer në rrugën e zhvillimit, në rrugën e forcimit të ekonomisë, të një të ardhme të sigurtë, të një ekonomie të fortë që hap vende pune, që siguron zhvillim, punësim, mirëqenie për të gjithë. Në emër të Partisë Demokratike jam plotësisht i angazhuar që bashkë me demokratët dhe jo vetëm, me gjithë shqiptarët pa dallime politike, t’ia japim këtë ofertë të re Shqipërisë, t’ia japim këtë mundësi shqiptarëve, fëmijëve të tyre, të cilët meritojnë dhe do të kenë një të ardhme më të mirë.
Ashtu si lulet që çelin sot, ashtu çeltë shpresa për çdo shqiptar”, përfundoi Basha.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn